
הכנסת העשרים
מושב שלישי
<פרוטוקול מס' 427>
מישיבת ועדת הכלכלה
יום שלישי, ד' בשבט התשע"ז (31 בינואר 2017), שעה 14:00
<סדר היום:>
<תקנות רישוי שירותים ומקצועות בענף הרכב (הפחתה של סכומי העיצום הכספי), התשע"ז-2016>
נכחו:

<חברי הוועדה:> 
עיסאווי פריג' – מ"מ היו"ר
עבד אל חכים חאג' יחיא

<מוזמנים:> 
	אבנר פלור
	–
	סמנכ"ל בכיר תנועה, משרד התחבורה והבטיחות בדרכים

	לנה גרשקוביץ
	–
	מרכזת בכירה כלכלת רכב, משרד התחבורה והבטיחות בדרכים

	חוה ראובני
	–
	עו"ד, סגנית בכירה ליועמ"ש, משרד התחבורה והבטיחות בדרכים

	משה קירמאייר
	–
	מנהל אגף רישוי ופיקוח, משרד התחבורה והבטיחות בדרכים

	משה ויצמן
	–
	מנהל אגף הרכב, משרד התחבורה והבטיחות בדרכים

	דרור וגשל
	–
	מחלקת ייעוץ וחקיקה, משרד המשפטים

	נועם עוזרד
	–
	מתמחה, מחלקת ייעוץ וחקיקה, משרד המשפטים

	דידי רוזנפלד
	–
	מנכ"ל שלמה סיקסט, יבואני כלי רכב

	דניאל (דני) לוי
	–
	מנכ"ל משותף גלובל אוטו מקס, יבואני כלי רכב

	חיים לוי
	–
	מנכ"ל משותף גלובל אוטו מקס, יבואני כלי רכב

	אורי גורביץ
	–
	יו"ר  וועדה מקצועית ארצית רכב, איגוד השמאים

	עמירם (עמי) מימון
	–
	בעל משרד שמאות, איגוד השמאים

	רון מלכה
	–
	מנהל קשת ליס, חברות ליסינג

	רונן לוי
	–
	יו"ר, איגוד המוסכים


<ייעוץ משפטי: >
איתי עצמון
אביגל כספי
<מנהלת הוועדה:>
לאה ורון
<רישום פרלמנטרי:>
אירית שלהבת
<תקנות רישוי שירותים ומקצועות בענף הרכב (הפחתה של סכומי העיצום הכספי),> 
התשע"ז-2016

<היו"ר עיסאווי פריג':>
אני מתכבד לפתוח את ישיבת ועדת הכלכלה בנושא תקנות רישוי שירותים ומקצועות בענף הרכב (הפחתה של סכומי העיצום הכספי), התשע"ז-2016. זו ישיבת המשך לתקנות שנידונו קודם, אבל היא נפרדת. 
משרד התחבורה, הסבר כללי לגבי התקנות לפני שאנחנו נכנסים לעומק. 

<חוה ראובני:>
תודה רבה, אדוני. בחוק רישוי שירותים ומקצועות בענף הרכב יש פרק שיוחד לנושא של עיצומים כספיים. הסנקציה המרכזית לאכיפה של החוק היא לא בהליכים פליליים אלא בהטלת עיצומים כספיים, שמטרתם למעשה לבטל את המוטיבציה הכלכלית לעשות הפרות. רוב ההפרות שיש בצדן רווח – לאיין את התועלת הכלכלית מן ההפרות האלה. 
זה מודל קיים בחקיקה, הוא קיים בדברי חקיקה רבים. אחד מן הכללים שלו הוא שהסכומים הכספיים הם סכומים כספיים קבועים. הם לא "עַד" כפי שלבתי-משפט יש סמכות לתת עונש עד X שנות מאסר או עד X שקלים קנס, אלא הם סכומים "פיקס", שהמנהל שמצא הפרה חייב להטיל אותם ואין לו אפשרות להגיד סכומים אחרים מופחתים. 

עם זאת, מאחר ואנחנו מדברים על הסדר כללי רחב מאוד וגורף שלא יכול להביא בחשבון מקרים פרטניים ושיקולים ייחודיים, ההסדר מלווה בסמכות לשר לעגן בתקנות סכומים מופחתים, את הנסיבות שבהן המנהל יהיה רשאי להפחית מסכומי העיצומים הכספיים שנקבעו בחוק. סעיף 208 קבע שתנאי לכניסתו לתוקף של פרק העיצומים הכספיים הוא קיומן של תקנות הפחתה. 

אלה התקנות שמונחות בפני אדוני, התקנות שיקבעו באילו נסיבות מותר יהיה להפחית. 
<היו"ר עיסאווי פריג':>
מי הם בעלי הרישיונות על-פי חוק שהתקנות מתייחסות אליהם?
<חוה ראובני:>
חוק רישוי שירותים לרכב מסדיר סדרה של עיסוקים: את יבואני הרכב, את יצרני הרכב, את סוחרי הרכב, מפעילי מוסכים, מנהלים  מקצועיים של מוסכים, שמאי רכב – רשימה ארוכה של עיסוקים. 
<היו"ר עיסאווי פריג':>
על כל אלו התקנות חלות, כל מי שמקבל רישיון. 

<קריאה:>
כל מי שנוגע לרכב, פרט לנהג. 

<חוה ראובני:>
אבל על שמאים אין עיצומים כספיים. להם יש דין משמעתי. 

<היו"ר עיסאווי פריג':>
הבנתי. חברים, לפני שנתחיל בהקראה, זה נראה לי על פניו פשוט ויש הסכמות. יש הערות כלליות לחברים לפני שנעבור להקראה?

<דניאל (דני) לוי:>
אני מ"אוטו מקס", יבואנים עקיפים של רכב. באופן עקרוני אנחנו מתנגדים להפחתה של העיצומים הכספיים. השתתפנו פה, ביחד עם אדוני, בדיונים עם כבוד השר וכל אנשי המקצוע. אחד האלמנטים העיקריים שלמטרתו התכנסנו ונחקק החוק הזה ביולי בשנה שעברה הוא לאפשר לשר להטיל על מפירי התחרות או העמידה בקריטריונים, עיצומים, עד התליית רישיונות הייבוא. אני מתייחס כרגע לייבוא רכב. 
<היו"ר עיסאווי פריג':>
אבל בחוק עצמו יש את סעיף 208 שקבע במפורש שיש סמכות לקביעת תקנות להפחתה באישור הוועדה. אתה עכשיו הולך מעל החוק. 
<דניאל לוי:>
אציג לאדוני דוגמה. 

<היו"ר עיסאווי פריג':>
תקשיב, ידידי, אני לא רוצה להצית את הדיון. יש את סעיף 208 בחוק. על-פי סעיף 208 אנחנו מחויבים להתקין תקנות. ההערה שאתה אומר קשורה לחוק ולא לתקנות. 

<דניאל לוי:>
לא השלמתי את דבריי. יש ניצול של ביצוע התקנות שסותר את רוח החוק. איך? לדוגמה, נושא מתן האחריות לרכב על-ידי יבואני הרכב.

<היו"ר עיסאווי פריג':>
אדוני, אני נאלץ להפסיק אותך. אני נמצא כאן לאשר תקנות על-פי סעיף 208 לחוק. זה מה שאנחנו הולכים לעשות עכשיו. אתה רוצה לומר הסתייגויות לגבי החוק ומערך העיצומים וההפרות – זה סוגיה אחרת. אני לא רוצה שהדיון יגלוש. 

<עבד אל חכים חאג' יחיא (הרשימה המשותפת):>
כבוד היושב-ראש, הוא אומר שהוא מתנגד להפחתה. הוא לא מתנגד לעיצומים כספיים, אם הבנתי אותו נכון. 

<דניאל לוי:>
הפוך, מצדי שהם יהיו גם גבוהים יותר. 

<לאה ורון:>
תעירו את ההערה במהלך ההקראה. כל פה שקוראים תקנה ואומרים שההפחתה תהיה 5, שהוא יגיד: לא, שתהיה 10. 

<עבד אל חכים חאג' יחיא (הרשימה המשותפת):>
היות ואנחנו מדברים כללית, לא הבנו מה האינטרס שלך שלא יהיו הפחתות. למי אתה רוצה להפריע בזה שלא מפחיתים?
<היו"ר עיסאווי פריג':>
איתי עצמון, לפני שנתחיל את ההקראה אני רוצה שתגיד לחברים מה בדיוק סעיף 208 קובע. 

<איתי עצמון:>
סעיף 208, שהוא חלק מן הפרק שעוסק בעיצומים כספיים, והוא גם סעיף מאוד-מאוד סטנדרטי שקיים בהרבה מאוד חוקים שיש בהם פרקי עיצומים כספיים, קובע שהרגולטור, או המנהל במקרה הזה, במשרד התחבורה לא רשאי בכלל להטיל עיצומים כספיים בסכום נמוך יותר מהסכומים שקבועים בפרק הזה, אלא לפי תקנות ההפחתה שמובאות כרגע לאישור הוועדה. ההסמכה בסעיף קטן 208(ב) לשר התחבורה, בהסכמת שר המשפטים ובאישור הוועדה היא לקבוע את אותן נסיבות שבהן תהיה הפחתה כזו, ולא רק זו אלא שהחוק במסגרת הוראות התחולה והמעבר לתקנות ראשונות קבע שהכניסה לתוקף של פרק העיצומים היא רק כאשר יאושרו תקנות ההפחתה. כלומר, כל הסנקציות לא יכולות להיות מוטלות אלא לאחר שיותקנו תקנות ההפחתה שמובאות כרגע לאישור הוועדה. 
<היו"ר עיסאווי פריג':>
אני מבין שהשר ניצל את הסמכות שמוקנית לו ומביא תקנות. 

<איתי עצמון:>
את החובה שמוטלת עליו להביא את התקנות האלה בתוך פרק זמן מסוים. הוא חייב. 
<חוה ראובני:>
בלי התקנות האלה אין עיצומים כספיים בכלל. 

<היו"ר עיסאווי פריג':>
נתחיל בהקראה ותוך כדי ההקראה אשמע את הנימוקים לגבי ההפחתה. 

<חוה ראובני:>
	תקנות  רישוי שירותים ומקצועות בענף הרכב (הפחתה של סכומי העיצום הכספי), התשע"ז–2017

	"בתוקף סמכותי לפי סעיף 208  לחוק רישוי שירותים ומקצועות בענף הרכב, התשע"ו–2016 (להלן – החוק) בהסכמת שרת המשפטים ובאישור ועדת הכלכלה של הכנסת, אני  מתקין תקנות אלה:

	

	הגדרות
	1.
	בתקנות אלה –
"אגודה שיתופית" – אגודה רשומה כהגדרתה בפקודת האגודות השיתופיות;
"אישור" – כל אחד מאלה:
(1)     לעניין מי שחייב לפי דין במינוי רואה חשבון מבקר כהגדרתו בחוק החברות, התשנ"ט-1999 – אישור שנתן רואה החשבון המבקר שמונה כאמור, המבקר את הדוחות הכספיים השנתיים;
(2)     לעניין מי שהוא אגודה שיתופית – אישור לפי פסקה (1) או אישור של מי שביקר את חשבונותיה לפי פקודת האגודות השיתופיות;
(3)       לעניין מי שאינו כאמור בפסקאות (1) או (2) – אישור שנתן רואה חשבון או אישור תואם לאמור במסמך שהוגש במסגרת פעולת הייצוג של יועץ מס מייצג;
"יועץ מס מייצג" – כהגדרתו בחוק הסדרת העיסוק בייצוג על ידי יועצי מס, התשס"ה-2005;
"מחזור עסקאות" – כהגדרתו בחוק מס ערך מוסף, התשל"ו-1975."


כל ההגדרות האלה נחוצות בשביל תקנה 5. 
<היו"ר עיסאווי פריג':>
וגם הגדרת "יועץ מס" מופיעה. 
<חוה ראובני:>
זה הכול לצורך עילת ההפחתה שבתקנה 5.

<היו"ר עיסאווי פריג':>
יש הערות? אין. תקנה 1 מאושרת.

<חוה ראובני:>
בתקנה 2 יש טעויות מסוימות בהדפסה ואני אקרא תיקונים. כל-כך ניסיתי לעשות את זה דומה לתקנות אחרות עד שפספסתי בהגהה. 

<היו"ר עיסאווי פריג':>
היכן שיש תיקון תגידי לנו. 

<חוה ראובני:>
בהתחלה, במקום "הממונה" יבוא "המנהל". 

	"הפחתת סכומי העיצום הכספי
	2.
	המנהל רשאי להפחית למפר את סכום העיצום הכספי, בשיעורים שלהלן, אם התקיימה אחת או יותר מנסיבות אלה:

(1)
המפר לא הפר כל הוראה מהוראות החוק או לפיו בשלוש השנים שקדמו להפרה –50%; לא הפר את אותה הוראה בשלוש השנים שקדמו להפרה –25%;"


<היו"ר עיסאווי פריג':>
תסבירי את פסקה (1).

<חוה ראובני:>
זה מעין הנחה לעבריין בפעם הראשונה. אם זו הפעם הראשונה לחלוטין שהוא מבצע איזושהי הפרה של החוק או של התקנות לפיו – ההפחתה היא של 50%. אם עברו 3 שנים בלי ההפרה הספציפית – יש גם הפרות אחרות – אז זה הפחתה של 25%. 
<היו"ר עיסאווי פריג':>
אגיד לך למה ביקשתי לעצור כאן. פשוט לא מתיישב לי ה-25%. אני חושב שזה מפלט לתת עוד הנחה למפר. למה? אם אני מתייחס למכלול, נניח מוסכניק תיקן רכב באופן רשלני בחלק מסוים מן התיקון, האם כשאני אומר "לא הפר את אותה הוראה" אני מתייחס לאותו חלק בתיקון או לאותו מערך? הרי כל מערך הבטיחות נפגע, לא משנה איזה חלק. 

<אבנר פלור:>
זה בנושא העבודה עצמה.
<היו"ר עיסאווי פריג':>
כאשר אתה קובע 25% אתה סותר את עצמך. אתה נותן מפלט – יאללה, נמצא לך דרך.
<חוה ראובני:>
אנחנו אומרים שבפעם הראשונה שאדם הפר אנחנו נותנים לו מכה אבל קטנה יותר. זה בלי לפגוע, כמובן הוא יכול להיות חשוף לתביעת נזיקין מצד הנפגע, מצד בעל הרכב. 

<היו"ר עיסאווי פריג':>
איתי עצמון, הבנת את הסוגיה שהעליתי? אמרתם שיש שתי מדרגות, 50% ו-25%. אבל בעצם אתם הולכים על ה-25%, לא על ה-50%. ה-50% יהיה רק לצורך כותרת. כך אני מבין את זה.  
<חוה ראובני:>
לא. כל בעל רישיון בפעם הראשונה שהוא מגיע- - -
<היו"ר עיסאווי פריג':>
אבל אתם נותנים לו מפלט ב-25%. 

<לנה גרשקוביץ:>
אבל זה חלופי, 25% זה יותר גרוע, זה אומר שההפחתה קטנה יותר. 

<היו"ר עיסאווי פריג':>
יש מערך הוראות בכל תחום שניתן להפר אותן. במערך ההוראות יש אלף הוראות. יש הוראה ספציפית, שאם לא הפרת את אותה הוראה אז 25%. 
<חוה ראובני:>
הפחתה של 25%. לא עיצום של 25%. נשאר לו לשלם 75%. זה 25% פחות. 
<היו"ר עיסאווי פריג':>
בסדר, קיבלתי. 

<חוה ראובני:>
אולי כדאי לחדד את זה. כל האחוזים שמדובר עליהם כאן הם אחוזי הפחתה, לא אחוזי חיוב. 
<היו"ר עיסאווי פריג':>
זה חשוב מאוד. 

<חוה ראובני:>
לא הבהרתי את זה בהתחלה. 

	
	
	"(2)
המפר הפסיק את ההפרה מיוזמתו ודיווח עליה ועל הפסקתה למנהל עוד בטרם גילה אותה המשרד – 30%;"


<דידי רוזנפלד:>
אם המנהל גילה אז זה 50% הפחתה, ואם המנהל לא גילה זה 30% הפחתה. נשמע הגיוני?

<לנה גרשקוביץ:>
מדברים על משהו שהוא פעם ראשונה.

<דידי רוזנפלד:>
פעם ראשונה אם המנהל גילה – 50%. 

<היו"ר עיסאווי פריג':>
נקרא את שלוש הפסקאות ואז אפתח את התקנה להערות, כי זה תקנת הגרעין.

<חוה ראובני:>
	
	
	"(3)
המפר נקט פעולות למניעת הישנות ההפרה ולהקטנת הנזק, להנחת דעתו של המנהל –30%."


אני מבקשת לציין שגם התקנות צמודות למודלים קיימים בחקיקה, לא המצאנו פה שום גלגל.

<אבנר פלור:>
בשביל ההבנה הטובה ביותר אולי לנה גרשקוביץ תוכל להציג דוגמה שתראה לְמה אנחנו מתכוונים. אז יהיה קל יותר להבין. 
<לנה גרשקוביץ:>
אם אנחנו מדברים למשל על יבואן רכב, כאשר גובה הסכום הבסיסי של העיצום הכספי הוא מיליון שקלים, והיבואן לא עשה עבירה עד עכשיו ובעצם בעבירה הראשונה שהוא עשה אנחנו תפסנו אותו. אנחנו מטילים את העיצום הכספי ואז אנחנו רואים שזאת העבירה הראשונה שהוא ביצע ב-3 השנים האחרונות. אנחנו יכולים להוריד את העיצום הכספי הזה ב-50% ובמקום מיליון שקלים הוא ישלם 500,000 שקלים. זה דבר ראשון. אם הוא ביצע עבירה אחרת ותפסנו אותו על ביצוע העבירה בתחום אחר אז הוא ישלם 750,000 שקלים במקום מיליון שקלים. אם מדובר במישהו שלא ביצע עבירות ואז ביצע איזו עבירה, הוא עלה עליה ובא אלינו ואמר לנו: "הנה ביצעתי עבירה, עשיתי הכול כדי לתקן אותה", הוא לכאורה אמור לקבל גם את ההפחתה של 50%, כי הוא לא ביצע עבירות לפני זה, וגם 30%, כי הוא הודיע לנו. אבל תקנה 4 קובעת לנו שבמצטבר ההפחתות לא יעלו על 75%. כלומר, מי שיש לו הפחתה של 80% ישלם רק 250,000 שקלים. 
<היו"ר עיסאווי פריג':>
אבל בכל זאת ההערה של דידי רוזנפלד יש בה משהו. המפר הפסיק את ההפרה מיוזמתו ודיווח עליה ועל הפסקתה למנהל עוד בטרם גילתה אותה הרשות – 30%. 

<דידי רוזנפלד:>
אז תכתבי 80%. 

<לנה גרשקוביץ:>
אם זאת הפעם הראשונה שהוא עשה – מקסימום ההפחתה הוא 75%. 

<דידי רוזנפלד:>
אז מה זה 30%? זה סתם. 

<לנה גרשקוביץ:>
אם זו לא העבירה הראשונה שלו אז לא מגיעה לו ההטבה של 50%. הדבר היחיד שאנחנו יכולים לעשות זה להוריד לו את ה-30% הפחתה. אם זה עבירה אחרת בתחום אחר זה יוצא 55% הפחתה. 
<אביגל כספי:>
הסוגיה שהתחילה לעלות פה היא שבעצם, נגיד לוקחים את הדוגמה של מי שהפר בפעם הראשונה ב-3 שנים, אחר-כך הוא גם פנה למנהל ודיווח על ההפרה והוא גם נקט פעולות למניעת הישנות ההפרה. הוא בעצם יקבל רק הפחתה של 75%. אם המפר יודע שהוא יכול לקבל הפחתה רק של 75% והוא יודע שזה הפרה ראשונה שלו אז הוא אומר: בסדר, יתפסו אותי – יורידו לי 50%. זה אומר שהוא אף פעם לא ידווח כי הוא אומר: 50% מורידים לי על-פי ההגדרה. 
<קריאה:>
רק בפעם הראשונה. 

<אביגל כספי:>
אם יתפסו אותי אני אנקוט פעולות למניעת הישנות ההפרה ואגיע ל-80%, בכל מקרה יפחיתו לי רק 75%. 

<היו"ר עיסאווי פריג':>
"אם יתפסו אותי" לא קיים. רק אם אני מתקן ביוזמתי בלי שיתפסו אותי. 
<אביגל כספי:>
יש לנו שלוש נסיבות. בואו נראה מה קורה. אם הוא לא הפר אף פעם יש לו אפשרות להפחית 50%. אחר-כך הוא אומר: הפרתי, האם יש לי איזה תמריץ לדווח על כך שהפרתי? התשובה היא: במבנה הזה לא. בגלל שהוא יגיד: אם אדווח בוודאות יתפסו אותי. אם לא אדווח ויתפסו אותי אז אני פשוט אפסיק את ההפרה ואז אגיע למקסימום ההפחתה. 
<היו"ר עיסאווי פריג':>
את אומרת שיש לנו שתי חלופות. אם אני מדווח על ההפרה אני מקבל 50% הנחה, ואם אני לא מדווח אני מקבל 30% הנחה. 

<דידי רוזנפלד:>
לא, עד 75% בפעם הראשונה. 

<חוה ראובני:>
לא אם הוא לא דיווח.

<דידי רוזנפלד:>
אם הוא דיווח הוא מקבל הפחתה של 75%. 

<חוה ראובני:>
אם הוא דיווח ותיקן הוא מקבל 60% הפחתה. אנחנו חוששים דווקא ממצב של דווחנים שיטתיים. הם עושים "מה שבראש שלהם" ומדווחים. 
<דידי רוזנפלד:>
אבל מדובר על פעם ראשונה. 

<אביגל כספי:>
אם ב-3 שנים הם מדווחים שיטתיים אז ההפחתה שלהם היא רק 25%. 

<דידי רוזנפלד:>
ואז עוד 30% על זה שהוא הפסיק. אז כמה הוא קיבל? 55%. 
<אבנר פלור:>
מה היא מציעה?

<אביגל כספי:>
אני אומרת שאם רוצים שתהיה נסיבת הפחתה של דיווח של המפר מיוזמתו חייבים לשנות איכשהו או את התמהיל, או לקבוע שההפחתה המקסימלית המצטברת יכולה להיות גבוהה יותר, או לקבוע שלא לתת 50% על הפרה בפעם הראשונה. זאת אומרת, צריך לשחק עם ההפרות והסיכום שלהן, שסך הכול לכל הפרה יהיה את המשקל שלה. מה שקורה היום, שלמפר אין שום תמריץ לדווח מיוזמתו. 

<דרור וגשל:>
למה? נגיד שבהפרה הראשונה הוא לא היה צריך להגיד. מה קורה בהפרה השנייה?
<אביגל כספי:>
בהפרה השנייה, נגיד שזה מסתכם ל-85% ואז הוא אומר לעצמו: האם בשביל להגיע ל-75%- - - 

<דרור וגשל:>
למה זה מסתכם ב-85%?

<אביגל כספי:>
25% + 30% + 30% זה 85%. 

<דרור וגשל:>
למה 25%? אמרנו שזו לא הפרה ראשונה. 

<חוה ראובני:>
ב-3 שנים יש לו משהו.

<דרור וגשל:>
מהפרה שנייה והלאה מה שאת אומרת לא מתקיים. 

<אביגל כספי:>
אבל אז הוא אומר: אם אפסיק את הפעולות יהיה לי 30%. נכון, הוא יקבל לכאורה את כל ה-30%, אבל זה באמת מי שהפר כמה פעמים במהלך 3 שנים. 
<חוה ראובני:>
הפרה אחת ב-3 שנים. 

<דרור וגשל:>
בהפרה אחת את צודקת. בהפרה אחת מספיק לו שהוא דיווח, את צודקת, הוא כבר מגיע למקסימום. זה רק בהפרה הראשונה, באמת הנחת פעם ראשונה. 

<אביגל כספי:>
אתם חושבים שהמפרים יחזרו ויפרו במהלך 3 שנים הפרות חוזרות ונשנות?

<חוה ראובני:>
קשה לצפות. 

<היו"ר עיסאווי פריג':>
רציתי לסיים היום. בעצם תקנה 2 היא המהות. יש כאן בלבול. אני מבקש שתכינו לנו טבלת אפשרויות, טבלה סטטיסטית של אפשרויות. 
<דרור וגשל:>
אני חושב שהסטטיסטיקה פה מסובכת. אנסה להסביר שוב. 

<לאה ורון:>
התנהל ביניכם ויכוח של 5 דקות כאשר כולם ישבו ושתקו. 

<דרור וגשל:>
אנסה שוב להסביר לאדוני. עו"ד אביגל כספי אמרה הערה נכונה מאוד. בהפרה הראשונה לכאורה אין תמריץ לנקוט את כל הפעולות שכתובות פה. אתה מקבל הנחה על כך שנקטת בפעולות לתקן. מכיוון שכבר בפעם הראשונה אתה מקבל 50% הנחה ובנוסף לדיווח אתה כבר עובר את ה-75% הפחתה, שזה המקסימום, לכאורה אין תמריץ כזה. זה נכון. זה הפעם הראשונה. הבעיה מוכרת, כפי שאמרנו זה הסט הקיים. ההנחה היא באמת שאדם לא מפר פעם אחת, ואם הוא מפר פעם אחת עדיין מגיע לו הסכום הזה של 75% הפחתה. מההפרה השנייה והלאה בכל מקרה שום הפרה בפני עצמה, שום סכום בפני עצמו לא מביא אותך ל-75% הפחתה. 
<אביגל כספי:>
אלא אם כן יש נסיבות אישיות. 

<חוה ראובני:>
נסיבות אישיות זה מחוץ לפה. 

<היו"ר עיסאווי פריג':>
אבל הוא מביא אותך ל-60%.

<לנה גרשקוביץ:>
צריך לזכור גם שזה לא מנגנון גבייה אלא מנגנון אכיפה. 
<היו"ר עיסאווי פריג':>
איפה הכדאיות הכלכלית של ההפרה? זאת השאלה. כאן עובר הגבול: כדאי לי להפר את החוק או לא כדאי לי? 
<דידי רוזנפלד:>
כדאי לי להודיע שהפרתי או לא כדאי לי להודיע?
<היו"ר עיסאווי פריג':>
אני רוצה לגרום למצב של חוסר כדאיות אצל בעל הרישיון. 
<חוה ראובני:>
זה המנגנון החוקי. 

<היו"ר עיסאווי פריג':>
אבל המנגנון הזה לא מבטיח.

<דרור וגשל:>
כאשר כתבנו את החוק הסכומים שנקבעו לעיצומים הכספיים נבחרו על בסיס עבודה כלכלית שנעשתה במשרד התחבורה, שבדקה את מחזור העסקאות של כל פלח שוק ואמרה לגבי כל הפרה מה הוא הסכום שיהפוך את ההפרה ללא כלכלית. זאת העבודה שנעשתה בחוק. עכשיו אנחנו פה בנסיבות אישיות. בגלל שהמנהל פה – וזה מה שעו"ד עצמון אמר בהתחלה – הוא לא בית-משפט, אנחנו לא רוצים לתת לו שיקול דעת רחב. צריך לתת לו כללים ברורים להפחתה ושהוא לא יוכל להפעיל יותר מדי שיקול דעת. קבענו את הכללים האלה. מלבד הכשל הראשוני של עבירה ראשונה- - -  

<היו"ר עיסאווי פריג':>
פשוט מאוד יש לך תקרה שבכל מיני תִחמוּנים הרוב יגיעו אליה לניצול 75% הנחה. עזוב את היושרה הזאת. אני אומר, בכוחות השוק, בכל התפיסה הכלכלית, הצד של בעל הרישיון תמיד ינסה להשתמש בכל תחמוני החוק בכדי להגיע להנחה מקסימלית. 
<דרור וגשל:>
אבל זה לגיטימי. 

<חוה ראובני:>
ברגע שיש לוֹ ולוּ הפרה אחת מתועדת ב-3 השנים האחרונות הוא יכול להגיע מקסימום ל-60% הפחתה. 
<היו"ר עיסאווי פריג':>
אז המעגל ישתלם לו כל 3 שנים. 

<חוה ראובני:>
אנחנו מדברים פה על עסקים מאוד-מאוד פעילים. 

<דרור וגשל:>
כפי שחבר הכנסת כבל נוהג להגיד, בדרך כלל אנשים מתנהגים בצורה ישרה. 
צריך להגיד עוד  משהו, תקנות ההפחתה האלה נקבעו אחרי שאנחנו למדנו במשרד המשפטים שכאשר הן לא נקבעו הרגולטורים נמנעו מלהטיל עיצומים כספיים כי לא היו להם את תקנות ההפחתה. 
<אביגל כספי:>
אם אפשר להעיר הערה אחת. מלכתחילה ההערה שלי הייתה תמיד על ההפרות הראשונות. כלומר, ההערה היא שיכול להיות שההפחתה של 50% היא הפחתה גבוהה מדי ואם היא תקטן זה יסדיר את הדברים. כלומר, עדיין אם זה הפרה שנייה הסכום המצטבר יגיע ל-60% ולא יגיע לתקרה. כרגע צריך לתחם את זה, שבנושא שהעליתי מדובר רק על ההפרה הראשונה. 

<היו"ר עיסאווי פריג':>
היא בעצם הבסיס. 

<אבנר פלור:>
בחלק מן המקרים יש גם נושא של עונשין. כלומר, זה גם הקנסות וגם עונשין.
<היו"ר עיסאווי פריג':>
כאן לא מדברים על עונשין. 

<אבנר פלור:>
לא כאן, אבל בחלק מן המקרים יש גם חלק של עונשין. 

<לאה ורון:>
שמתווסף לעיצום הכספי?

<אבנר פלור:>
כן.  
<היו"ר עיסאווי פריג':>
על-פי הייעוץ שקיבלתי ממנהלת הוועדה, בשעה 14:30 אמור להתחיל דיון גדול וכבד בנושא העברת הבעלות של גלי צה"ל למשרד הביטחון. 
מאחר ונותרו לנו עוד 4 תקנות שלא דיברנו עליהן אני מציע שמשרד התחבורה יכין לנו טבלה על כל האפשרויות. נקיים עוד דיון של חצי שעה או שעה ביומיים הקרובים. 

<לאה ורון:>
זה לא יהיה ביומיים הקרובים. תעבירו בבקשה את הטבלה גם לעו"ד כספי וגם לעו"ד עצמון לפני שאתם מעבירים לוועדה, להערות שלהם, כי מאוד יכול להיות שיהיו להם הערות. 

<היו"ר עיסאווי פריג':>
זה המהות בעצם. משם אנחנו גוזרים את התקנות הבאות. אני מאמין שלאחר מכן נסיים.
תודה רבה. הישיבה נעולה. 

<הישיבה ננעלה בשעה 14:30.>

